
Viktige personer i denne boken:

Emilie Haugen, var enke etter Simon Carlsvig, som er far til Emilies datter Sofie. Nå gift med Magnus Teigen. Husmannsjente, men kjødelig datter av grosserersønn Odd (Tip) Aas (Ace) fra Trondhjem.

Solfrid Haugen, moren til Emilie, nå Solfrid Aas (Ace i Amerika).

Odd Aas, kaller seg Tip Ace i Amerika, gift med Solfrid, er far til Emilie.

Knut og Didrik, halvbrødrene til Emilie, adoptert av Odd (Tip).

Halvor Lien, var gift med Karen og fikk en sønn, rømte til Amerika, skilt fra Karen, gift på nytt med Samantha, heter nå Halvor (Hal) Lion.

Gunnar Lien, yngre bror av Halvor, er blitt odelsgutt til Lia, nå midlertidig i Amerika.

Inger Kvam og Unni Inndal, tauser på Lia.

Karen (på Neset) Tingvoll, var gift med Halvor og har sønnen Vesle-Halvor, som Halvor har tatt med til Amerika. Er nå gift med presten Elias Tingvoll. Utvandret, har datter Elin.

Ola Teigen, småbrukersønn, har gjort det godt i Amerika, gift med Birte. 3 barn.

Birte Teigen, født Sandvoll, lensmannsdatter fra Stod, gift med Ola. Barn: Rolf Arne samt tvillingene Liv og Lars.

Guri Tinden, «klok kone» og jordmor i Stod. Gift med Sturla, har små tvillinger.

Jon Salstad, odelsgutt til storgården Salstad, gift med Sara, fogdens datter. Sønn Nils-Anders.

Hank Summer, sky kusk og hestekar, gift med Amanda, som har brannsår i ansiktet.

Kari Nestås, hushjelp hos Emilie.

Donna Craig, gift med den dobbelt så gamle Steven Craig, var ute etter Odd/Tip, har i etterpå motarbeidet både ham og hele familien hans, men snudd litt nå som hun har fått en sønn.

Mary Craig, venninne av Emilie, adoptert av Steven Craig, var med uønsket barn og ble sendt til Boston. Donna overtok barnet som sitt.

Lauritz Storvollan, bonde i Stod, gift med Gunnvor, foreldre til voldtektsmannen Magne og til Olai.

Tollef Ingemund, ny prest i Stod, fra Lillesand.

Erklæring fra forfatteren:

Dette er en oppdiktet fortelling om oppdiktede mennesker, men satt inn i en mest mulig riktig virkelighet, både historisk og geografisk. Jeg har benyttet oppdiktede navn på mange gårder, inkludert storgården Salstad. Det samme gjelder flere øvrighetspersoner og noen andre historiske mennesker. Også noen virkelige mennesker og forretninger er diktet inn i fortellingen, men da bare ganske vagt, og fordi de er viktige for mine oppdiktede personers oppdiktede liv og forretninger.




Slik sluttet forrige bok:

Tyskeren syntes tydeligvis at det var en underlig tid på døgnet å gå på, for det var allerede i ferd med å bli kveld da Magne sa takk for seg, men han hadde en plan når det gjaldt tiden også. Visst skulle han vestover, men først hadde han et regnskap å gjøre opp, og det passet best å ta seg av det i nattemørket.

Han gikk målbevisst tilbake samme vei som han for ikke lenge siden hadde kommet, sørøstover i Minneapolis, mot husene til folkene som hadde gjort ham vondt. Sekken bar han over den ene skulderen, og den ledige hånden lekte med fyrstikkene som lå i lommen.

Stod, torsdag 9. april 1885:

Inger sto ved brønnen der hun nettopp hadde fylt to bøtter vann. Hun stirret opp mot våningshuset og vinduene i rommet hvor Unni var i ferd med å føde. Det siste skriket skar ennå i både ørene og hjertet hennes.

Brått gikk et av vinduene opp, og Olivia stakk hodet ut, vill i ansiktet. Hun fikk øye på drengen Johan borte ved vognskjulet, der han hadde spent fra og stelt hesten som han hadde hentet jordmor Guri med. Husmoren skrek at han måtte av sted igjen.

«Du må hente presten, Johan! Med en gang!» forlangte gårdens frue med skjærende stemme før hun smekket vinduet igjen.

Sekunder etterpå stakk også Agnar, bonden selv, hodet ut fra smia, der han sammen med den yngste drengen hadde funnet noe støyende å drive med mens dette sto på. Agnar så forfjamset ut, så han hadde vel hørt konas rop. Så nikket han mer besluttsomt til Johan og viftet med hånden som en oppfordring til å komme seg av sted.

Drengen gikk i gang med å spenne hesten for trilla igjen i en rasende fart.

Inger møtte blikket hans idet han hoppet opp i vognen og grep tømmene. Hun ante at han var like engstelig for Unni som hun selv var, men han blåse bare opp kjakene og jagde den unge hesten opp i susende trav med det samme. Handlekraft manglet han ikke.

Med hamrende hjerte løftet Inger de tunge vassbøttene opp fra den snøbare marken. Børtreet som hun hadde over skuldrene, gjorde det lettere å bære dem, men hun måtte gripe om kjettingene bøttene hang i, for å stabilisere dem så de ikke skulle skvulpe over.

Med små skritt begynte hun å gå mot tunet og våningshuset mens følelsene herjet vilt i henne. Agnar hadde forsvunnet inn igjen i smia, og hun hadde mest lyst til gjemme seg der inne sammen med ham, men hun var kvinne og måtte stå i dette, uansett hvor nifst det var.

Mens hun gikk, tenkte hun at det var blitt skremmende stille der oppe hvor Unni lå, og hun spekulerte på hva det kunne bety.

At presten ble tilkalt, kunne vel ikke tolkes på annen måte enn at det hastet å døpe barnet, sannsynligvis fordi det holdt på å dø – eller at det i det minste var fare for det. Eller var det Unni som var døden nær og trengte prestens velsignelse på ferden inn i det evige? Det virket som om fødselen hadde gått fryktelig fort, både skriket, stillheten etterpå og ropet etter presten kunne tyde på det. I verste fall kunne det det stå om livet for både mor og barn.

Den tanken fikk det til å isne av frykt i Inger, så tårene sprengte bak øynene da hun vaklet inn i kjøkkenet med de to fulle vannbøttene. Det var ikke vekten som fikk henne til å vakle, men skrekken for hva som skjedde med Unni, og hun så med en gang at Sissel – eldstedatteren på Lia – delte den samme angsten, der hun sto ved komfyren og varmet vann i en stor kjele.

Inger klarte å unngå søl da hun satte bøttene fra seg, men hun visste nesten ikke hva hun gjorde da hun hengte børtreet på knaggen på veggen. Hun følte trang til å spørre Sissel om hva som skjedde, men gjorde det likevel ikke, for Sissel kunne neppe vite noe mer enn hun selv.

Det dampet av vannet i gryta på komfyren, så det nærmet seg kokepunktet. Sissel bøyde seg og stakk enda en vedpinne inn i ilden, og hun sa at hun hadde sendt lillesøster Nora for å varsle foreldrene til Unni. Så rettet hun seg opp og kikket ut av vinduet i den retningen hvor Johan nettopp hadde forsvunnet, men han var allerede ute av syne. Inger fikk lyst til å si noe godt om ham, for hun visste at Sissel var forelsket i den dyktige drengen, men det virket meningsløst å snakke om ham nå.

«Det ble forferdelig stille der oppe,» hvisket hun i stedet.

«Ja,» stønnet Sissel. «Det kan jo bety at fødselen er over og alt er bra.»

«I så fall har det gått veldig fort til å være første gang for Unni,» kommenterte Inger. Hun hadde lyst til å si mer, for hun tenkte på de forferdelige skrikene, men orket ikke å sette ord på noen av de grusomme tankene som hadde oppstått i hodet hennes. En så rask fødsel måtte være en brutal opplevelse.

Angsten for venninnen fikk henne til å tenke på forbannelsen som Lauritz Storvollan hadde lyst over både Unni og barnet hennes. Å forbanne en svanger og redd kvinne var en helt forferdelig handling, og enda mer fordi Lauritz faktisk var bestefar til barnet, uansett hvor sterkt han selv avviste den påstanden. At faren var Magne, hans yngste sønn som nå befant seg i Amerika, fantes det ingen tvil om.

«Vi må vel gå opp med mer vann, både varmt og kaldt, kanskje noen rene kluter også,» sa hun mens alt inni henne strittet imot. Hun var redd for synet som ville møte henne der oppe, men visste samtidig at vaskevann var viktig. Dessuten ville hun gjerne spørre om hun kunne bistå med noe.

«Ta denne gryta med varmt vann og gå opp, så skal jeg sette over en ny,» ba Sissel. «Jeg kommer etter med en bøtte med kaldt vann. Kluter finnes det nok av på loftet, så mor har helt sikkert ordnet med det.»

Inger nikket og hektet et par grytekluter ned fra veggen, for håndtakene på jerngryta var altfor varme til å holde i uten. Hun løftet den godt og vel halvfulle gryta av kokehullet på komfyren, og Sissel var snar til å sette en ny på plass der.

«Å, jeg håper det går godt med stakkars Unni,» utbrøt hun med forpint stemme. «Det er ikke rettferdig at hun skal lide sånn.»

«Nei, det må være fælt for henne,» samtykket Inger idet hun gikk ut i gangen mens Sissel holdt døren for henne. Hun fortsatte mot trappen mens hun passet på at det nesten kokende vannet ikke skvulpet over.

«Jeg kommer opp så fort jeg kan,» ropte Sissel etter henne, allerede i gang med å løfte på en av vannbøttene som Inger hadde hentet. Døren sto fremdeles åpen, så Inger hørte at Sissel tømte vann i den nye gryta.

Selv hadde Inger mer enn nok med å bære sin varme last oppover trappen. Armene begynte å verke av anstrengelse fordi hun forsøkte å holde gryta ut fra magen. Den kom mer og mer inntil forkleet hennes likevel, og i lommen på forkleet lå det tykke pengebrevet fra Amerika. Brevet fungerte som en beskyttelse mot varmen fra gryta, og det var jo kjekt, men det var ikke henne, men Unni pengene skulle hjelpe – eller først og fremst barnet hennes.

Inger tenkte som snarest på Gunnar, som hadde sendt pengene. Han hadde tatt dem fra Magne Storvollan etter at han hadde rundjult ham, noe som hadde vært høyst fortjent. Inger hadde elsket Gunnar fra før av, men å få vite om de heltemodige handlingene hans gjorde følelsene enda sterkere. Han hadde vist seg som et ekte mannfolk, sterk og handlekraftig, men også varm og omtenksom. En bedre mann gikk det neppe an å finne, og hun hadde et godt håp om å få ham – så sant han kom hjem om et år eller to, slik han hadde lovet.

Det var helt stille på loftet da hun kom opp dit. Ikke så mye som en stemme var å høre fra rommet hvor Unni lå. Det var forresten også Ingers værelse, for begge tausene sov der.

Hun stoppet utenfor døren.

«Jeg har en gryte med varmt vann her,» ropte hun forsiktig.

«Bra,» lød stemmen til Guri der inne.

I neste sekund gikk døren opp, men det var Olivia som åpnet den. Forkleet hennes var så blodig at Inger nesten rygget, og hendene var lyserøde, men hun vinket Inger inn.

«Sett den fra deg der.» Olivia pekte på kommoden, der det sto en tom gryte fra før.

Inger satte fra seg den nye og flyttet den gamle ned på gulvet. Hun klarte nesten ikke å se mot sengen, men det måtte hun jo.

Unni lå på rygg, hvit i ansiktet og helt urørlig. En liten bylt som måtte inneholde barnet, lå på brystet hennes, men Inger kunne ikke se ansiktet. Derimot så hun at Guri arbeidet med noe mellom bena på Unni. Dynen var dyttet helt opp til livet hennes. Da måtte hun vel være i live, da?

Olivia grep et vaskevannsfat og slo det blodrøde innholdet i en bøtte som var halvfull fra før. Så fylte hun nytt varmtvann i fatet, og akkurat da kom Sissel med en halv bøtte med kaldt vann. Moren ga henne beskjed om hvor hun skulle sette bøtta, og etterpå tilsatte hun litt kaldt vann i vaskefatet.

«Hvordan går det?» vågde endelig Inger å spørre.

«Det kunne vært bedre,» sa Olivia bekymret. Det fikk Guri til å se opp fra arbeidet og sende henne et iltert blikk, og Inger oppdaget at det var nål og sytråd hun hadde i hendene. Hun grøsset ved synet, og enda mer fordi hele den nederste delen av sengen så ut til å være dynket med blod.

«Vi skal ikke gi opp,» knurret Guri mens hun fortsatte arbeidet. «Unni, hører du meg? Dette skal vi klare, men du må hjelpe til selv også.»

Det kom ikke noe svar. Unni lå som om hun var død.

Ungen var det derimot både liv og lyd i, for bylten både klynket og vred seg.

«Gå og tøm bøtta med blodvannet i,» ga Olivia beskjed om.

Det var Sissel hun så på, så Inger satte seg forsiktig på sengekanten og tok den ene hånden til Unni idet Sissel skyndte seg ut med det brukte vannet.

Inger syntes hun kjente en liten rykning i hånden til Unni, men hun var utrolig blek og lå helt stille. Det var nifst å se henne slik. Hun måtte ha mistet masse blod.

«Har barnet det bra?» hvisket Inger.

«Ja, det ser ikke ut som det er noe galt med ham, men han fikk en vond start på livet, stakkars,» svarte Guri.

«Er det en gutt?» spurte Inger.

«Ja, en velskapt gutt som ble født bare litt for tidlig,» svarte Guri idet hun trakk en liten saks opp fra forklelommen og klippet av sytråden. «Han kom med feil ende ut, og han hadde det fryktelig travelt, så det gikk hardt ut over Unni nedentil. Hun har blødd veldig mye. Jeg tror likevel at hun kan klare seg, så fremt det ikke går betennelse i sårene.» Hun smurte salve og la et rent bind mellom lårene til Unni, før hun varsomt trakk dynen ned og dekket henne til.

Inger tok hånden til venninnen mellom begge sine, og hun bøyde seg over ansiktet hennes. Øynene var lukket.

«Unni!» sa hun med lav og inntrengende stemme. «Dette skal vi klare! Du må holde ut! Du har fått en fin og velskapt gutt. Tenk så koselig det skal bli. Snart kommer presten, og han vil kanskje døpe sønnen din allerede nå. Hva skal gutten hete?»

Det rykket litt i øyelokkene til Unni, men hun åpnet ikke øynene, og hun svarte heller ikke. Inger flyttet litt på seg så hun kunne se litt av ansiktet på barnet, men det lille fjeset var rødt og skrukket, så det var umulig å se om han liknet på faren eller moren. Noe mørkt hår stakk frem fra luen som Unni selv hadde sydd for flere uker siden.

«Klarer hun å amme ham?» spurte Inger med et blikk på Guri.

«Det får vi håpe. Jeg tenkte å legge ham til nå,» svarte Guri. «Det er viktig at gutten får i seg den næringsrike råmelken, og dessuten er det avgjørende å stimulere brystene for å få i gang melkeproduksjonen. Den starter forhåpentligvis om et par dager.» Forsiktig hjalp hun Unni å legge seg på den ene siden, kneppet opp og la gutten til ved det ene brystet. Gutten åpnet på refleks munnen, hvorpå Guri resolutt plasserte Unnis brystvorte godt inn i gapet hans. Etter hvert begynte barnet å suge.

«Det er viktig at han får godt tak i brystvorten,» forklarte Guri Unni, som lå som i en døs. Det var ikke godt å si hvor mye hun fikk med seg. «Så det kan du hjelpe ham med. Bare ta tak i brystet ditt slik som jeg gjorde, og få så mye som mulig av brystvorten inn i munnen hans. Hvis ungen får en dårlig teknikk og bare suger på det ytterste av brystvorten, vil han kanskje ikke få i seg nok, og du vil bli sår og kan utvikle brystbetennelse.»

Unni nikket svakt, men sa ikke noe.

«Se så fin han er, den lille gutten din,» hvisket Inger.

«Sverre,» mumlet Unni. Deretter gled øynene hennes atter igjen, og hun sa ikke noe mer.

«Sverre er et kongsnavn, et av de aller beste også,» kom det fra Guri. «Det var visst han som talte Roma midt imot, var det ikke?»

«Jo,» svarte Inger, for de ordene var en del av nasjonalsangen, så dem kunne hun.

Moren til Unni, Brita Inndal, kom forsiktig anstigende, forskremt og stille, og nesten samtidig kom presten.

Presten var i krage og kjole, barhodet og med det lyse håret ganske rufsete etter kjøreturen. Det stakk litt i brystet da Inger så ham, for hun ble stadig mer imponert over Tollef Ingemund fra Mandal på Sørlandet.

Han måtte bøye seg litt da Sissel viste ham inn i loftsværelset, for døren var lav for ham, men inne var takhøyden mer enn god nok. Deretter rettet han seg opp og så seg om, og blikket hans ble hengende ved Inger i et par sekunder før han konsentrerte seg om Unni og barnet.

«Jeg tror de kommer til å leve hvis alt går bra,» sa Guri. «Gutten tar brystet og virker frisk, om enn litt svak. Unni har hatt en veldig stri tørn, men skal nok komme seg,» la hun optimistisk til.

«Jeg vil døpe gutten nå for sikkerhets skyld,» avgjorde presten. «Inger, skaff meg en skål med rent vann som jeg kan vie til dåpsvann.»

Ordren ga Inger et nytt stikk i brystet, ikke minst fordi han brukte fornavnet hennes, noe han hadde unngått i alle samtalene Unni og hun hadde hatt med ham.

Hun løp ned i stuen og hentet en fin porselenskål fra skjenken, og den fylte hun litt varmt og kaldt vann i, slik at det ble lunkent. Det føltes veldig personlig for henne da presten velsignet vievannet mens hun holdt skålen foran ham, så hun skalv litt på hendene.

Til alt overmål våknet også Unni da han døpte den vesle gutten hennes i Faderens, Sønnens og Den hellige ånds navn.

Barnet klynket. De små hendene beveget seg litt, og han skar noen underlige grimaser da presten berørte hodet hans med noen dråper vann.

Høyt og tydelig forkynte Ingemund at gutten skulle hete Sverre Inndal og at han skulle oppføres med far ukjent i kirkeboken. «Det kan endres etter hvert, etter mors ønske,» la han til og kastet et raskt blikk på Inger.

Inger sendte ham et svakt smil. Hun likte veldig godt at han viste respekt for hvordan Unni ville ha det.

Unni så ut til å være våken, men Inger var ikke sikker på hvor mye hun oppfattet. Blikket hennes svømte, og brått kulset Inger, for hun fikk en ekkel forutanelse om at Unni var sykere enn hun først hadde antatt. Var det egentlig sikkert at hun ville overleve?

